Tapaus liittyy samaan joukkomurhaan, jossa kahta Suomessa ollutta veljestä epäillään useista terroristisista murhista.

24-vuotias irakilaismies oli tullut Suomeen syksyllä 2015.

Epäilty teko on osa Camp Speicherin joukkomurhaa, jossa Isis-joukot ja liittolaisineen surmasivat yli tuhat Irakin armeijan sotilaskoulutuksessa olevaa henkilöä vuonna 2014.

Isis-joukot ja heidän liittolaisensa surmasivat eri arvioiden mukaan 1000-1700 Irakin armeijan sotilaskoulutuksessa olevaa henkilöä vuonna 2014. AP

Keskusrikospoliisi ja Pohjanmaan poliisi pidättivät keskiviikkona Vaasan seudulla miehen, jota epäillään terroristisessa tarkoituksessa tehdystä murhasta ja törkeästä sotarikoksesta.

Epäilty mies on 24-vuotias irakilainen ja tullut Suomeen vuoden 2015 syksyllä.

- Pidätystilanne sujui rauhallisesti, rikoskomisario Jari Räty KRP:sta kertoo Iltalehdelle.

Poliisin mukaan epäilty teko on osa Camp Speicherin joukkomurhaa, jossa Isis-joukot ja heidän liittolaisensa surmasivat 1000-1700 Irakin armeijan sotilaskoulutuksessa olevaa henkilöä vuonna 2014.

Keskusrikospoliisilla on tutkittavanaan samaan joukkomurhaan liittyvä toinen kokonaisuus, jossa epäillään kahta veljestä terroristisista murhista. Poliisi pidätti miehet Forssassa turvapaikanhakijoiden hätämajoituksyksiköstä joulukuussa 2015.

Räty ei ota kantaa siihen, onko nyt pidätetty 24-vuotiaskin tullut Suomeen turvapaikanhakijana. Räty ei vahvista myöskään sitä, oliko mies etsintäkuulutettu jo Irakissa.

Miten poliisi pääsi Vaasan seudulla pidätetyn miehen jäljille?

- Osittain oman tiedonhankinnan kautta, jossa esimerkiksi Supolla (Suojelupoliisi) on ollut hyvin keskeinen osuus. Jo meneillään olevan tutkinnan tiimoilta on ollut aika paljon yhteistyötä myös Irakin viranomaisten kanssa, niin sitä kauttakin on tietoa saatu, Räty kertoo.

Epäileekö poliisi, että Suomessa on samaan vyyhtiin liittyviä henkilöitä vielä enemmänkin vapaana?

- Siihen en pysty tässä vaiheessa ottamaan kantaa, Räty sanoo.

Poliisilla on jutussa vielä useita kuulusteluja tekemättä niin Suomessa kuin Irakissakin. Tähän mennessä Keskusrikospoliisin tutkijat ovat käyneet Irakissa kaksi kertaa.

Terrorismimurhista epäiltyjen veljesten osalta syyttäjä on jättänyt tuomioistuimelle vaatimuksen syytteen noston määräajan pidentämisestä. Asia käsitellään torstaina Pirkanmaan käräjäoikeudessa.